runetrust/blame-folketinget-dk huggingface dataset:
Elsebeth Gerner Nielsen (RV), 2004-02-25:
Voksne kan udvikle en forestilling om, at de har været udsat for overgreb som barn.
Jeg har aldrig hørt om, at børn gør det, men jeg er ret overbevist om, at hr. Langballe har fantasi til at forestille sig, at det også kunne ske.
Det har
Tværtimod mener vi, at staten har en forpligtelse til at beskytte de svageste.
De svageste er i denne her sammenhæng udenlandske kvinder, der kommer hertil uden at have de bedste forudsætninger for det, og de svageste er de børn, som følger med disse kvinder, og hvor det så viser sig, at det nok ikke er moderen, manden er så interesseret i, men moderens børn.
Den stakkels kvinde, der måske også ud over at leve et forfærdeligt liv sammen med den mand skal se på, at børnene bliver misbrugt. Hvor må det være skrækkeligt.
Hvor ville jeg ønske, at et flertal i Folketinget ville være med til at lave det om og stramme udlændingelovgivningen på det her område.
Else Theill Sørensen (KF), 2004-02-25:
Jeg sidder med forundring og hører på, at hr. Kamal Qureshi og fru Elsebeth Gerner Nielsen sidder og diskuterer, hvad hr. Langballe mon kunne finde på at tænke af onde ting.
Men jeg har også et spørgsmål i forlængelse af det, som fru Irene Simonsen spurgte om: Tror fru Gerner Nielsen, at Det Radikale Venstres beslutningsforslag vil give flere eller færre udenlandske kvinder, der vil benytte sig af kontaktbureauerne? Jeg vil spørge ganske konkret sådan.
Elsebeth Gerner Nielsen (RV), 2004-02-25:
Jeg ved ikke, hvad det vil betyde for kvinder, der henvender sig til kontaktbureauerne, men jeg er ret overbevist om, at der er færre danske mænd, der vil benytte sig af kontaktbureauer i fremtiden, hvis vores forslag blev en realitet.
Både Det Radikale Venstre og SF har udtalt sig meget positivt om justitsministerens kommende forslag om, at voldelige mænd skal kunne bortvises fra hjemmet.
Jeg synes, det er en enormt sympatisk tanke, at det kan lade sig gøre. Men noget af det, jeg håber også SF gør sig overvejelser over, er: Hvad gør man, når det netop drejer sig om udenlandske kvinder?
Altså i det øjeblik, at manden bliver bortvist fra hjemmet, bor ægteparret ikke længere sammen, og dermed har kvinden mistet sit opholdsgrundlag.
Så kan det ellers udmærkede forslag i virkeligheden ikke bidrage til, at kvinderne bliver endnu mere nervøse for at henvende sig til krisecentre og bliver endnu mere nervøse for at gå til politiet og melde den voldelige mand?
Bertel Haarder (V), 2004-02-25:
Mænd kan være utrolig dumme, og kvinder er ikke altid engle!
Det ved man, hvis man læser sin brevbunke som integrationsminister: Breve fra ulykkelige mænd, der er snydt og bedraget, og deres forældre, som syntes, at hun var så sød, lige indtil osv.
Men det er jo mændenes egen fejl, og det har intet at gøre med den debat, vi fører i dag.
Den handler, så vidt jeg har forstået, om mænd, der er dømt for vold, det er der, Det Radikale Venstre stiller nogle forslag: Kan vi udelukke nogle flere, kan vi straffe nogle flere, kan nogle få lov til at betale noget mere?
Det skal selvfølgelig overvejes, for det er jo en god sag at forebygge og straffe vold. Fru Kornbek var jo den, der tydeligst nævnte det vigtigste problem her, nemlig at når man får en dom, så får man jo også en straf, og det, vi taler om, er altså: Skal vi have tillægsstraf? Vi kan godt overveje det.
Jeg tror, vi alle har et åbent sind i hvert fald over for det smukke formål; vi skal bare vide, hvad vi gør.
Det er sådan, at 275 udlændinge har påberåbt sig voldelige overgreb siden 1998, men kun i 86 tilfælde blev det accepteret af myndighederne - der kan dog også være en anden grund til, at det ikke blev accepteret, nemlig at vedkommende har været her for kort tid - og disse tal tyder jo altså på, at der kan forekomme tilfælde, hvor man påberåber sig voldelige overgreb, uden at der er tilstrækkelig grund til at tage det til efterretning.
Og så vil jeg bare igen understrege over for fru Elsebeth Gerner Nielsen, at ifølge hidtidig hævdvunden praksis kan kvinder få opholdstilladelse efter at have været her i helt ned til 2 år, selv om de egentlig efter de nye regler skal have været her i 7 år, før de kan få opholdstilladelse, selv om ægteskabet ophæves.
Det er jo en ganske kraftig hensyntagen til de ægtefæller, som har været ude for vold.
Vi kan måske mødes om et bord på et eller andet tidspunkt og se, om der er et sted, hvor vi kan udelukke nogle, straffe nogle ekstra, lade nogle betale.
Men jeg vil godt afklare en ting, så det står lysende klart for alle, nemlig at integrationsprogrammet med gratis danskundervisning altså er til rådighed ikke bare for flygtninge og for familiesammenførte til flygtninge, det er for alle familiesammenførte, som de første 3 år får gratis danskundervisning.
Man kan godt overveje, om den herboende skulle have betalt den undervisning.
Lad os endelig overveje det.
Det kan da godt være, at vi er for flinke i denne regering.
Så lad os høre, om der er nogen steder, hvor vi kan være lidt skrappere.
Jesper Langballe (DF), 2004-02-25:
Jeg vil gerne med mit spørgsmål fortsætte i fru Irene Simonsens spor, for jeg synes, det er meget godt at få lidt realiteter ind i det her.
Det er jo nemlig, som fru Irene Simonsen siger, sådan, at der er russiske bureauer - jeg har oplevet, hvordan det fungerer - som over for russiske kvinder reklamerer med, at de kan etablere et pennevenneforhold, der senere kan føre til, at hun kan komme til Danmark og komme til at leve i slaraffenland.
Der er jo ikke nogen af os, der tror på, at der er tale om den store kærlighed.
Det er virkelig et arrangeret ægteskab.
Det er bare parterne selv, der har arrangeret det.
Der vil jeg spørge fru Elsebeth Gerner Nielsen: Er de kvinder fuldstændig uskyldige?
Eller har fru Elsebeth Gerner Nielsen måske ligefrem hørt om tilfælde, for det har jeg, og jeg har oplevet dem selv, hvor utrolig beregnende kvinder er kommet over for at shanghaje en naiv dansk mand?
Det billede findes nemlig også, samtidig med at jeg er fuldstændig enig i, at der er psykopater, som groft udnytter udenlandske kvinder.
Kamal Qureshi (SF), 2004-02-25:
Vi har jo været rundtomkring i mange detaljer i begge forslagene, B 98 og B 99.
Fru Elsebeth Gerner Nielsen har jo selv påpeget, at forslagene er beslutningsforslag og som sådan lægger op til, at der godt kan drøftes yderligere ændringer i dem, og det er SF meget indstillet på.
Vi synes, intentionerne i forslagene er rigtig gode.
De ligger meget i overensstemmelse med de forslag, SF selv har fremsat ved andre lejligheder, og meget i overensstemmelse med de forslag og den politik, SF selv ønsker på de her områder.
Vi er også i SF betænkelige ved, at det ikke er tidsbegrænset, hvor længe man skal forsørge en ægtefælle, og der har vi selv en politik om, at det kan være i f.eks. 3 år, at man er forpligtet til at forsørge ægtefællen, uanset om vedkommende bliver sendt ud af landet i tilfælde af skilsmisse. Men jeg er sådan set ikke forfærdelig optaget af lige at gå ind i de detaljer, hvor vi kan finde uenigheder mellem os.
Det, jeg i hvert fald hellere vil bruge min energi på at sige, er, at vi er er fuldstændig enige med De Radikale i de tanker, de intentioner, der ligger bag forslagene, og de tanker og intentioner flugter meget med de tanker og intentioner, SF har i de forslag, vi lægger op til, og med en lang række andre af de forslag, som SF og De Radikale fremsætter på det her område.
Så det er sandsynligvis ikke nogen større overraskelse for Tinget, at vi er enige og godt kan støtte forslagene uden så at sige at gå i detaljer med dem.
Else Theill Sørensen (KF), 2004-02-25:
Jeg vil måske vende mine ord lidt anderledes.
Jeg tror, for nu at tage den del af problemstillingen, at hvis kvinder i udlandet, lad os prøve at tage Ukraine, de baltiske lande, Thailand, godt ved, at når de gifter sig med danske mænd, sker det altså i nogle tilfælde, at nogle af dem faktisk ikke bliver behandlet så pænt, så er det mindre afskrækkende, hvis de ved, at bare de tåler denne vold i et lille stykke tid, har de dermed permanent opholdstilladelse i Danmark.
Det er ikke det samme, som at man frivilligt vader lige ind til et blåt øje, men det kan godt være, at man ikke er så forsigtig, hvis man ved, at man kan blive i dette forjættede land, og det ved vi jo godt at Danmark og Vesteuropa er for mange kvinder, mange mennesker i en masse andre lande.
Elsebeth Gerner Nielsen (RV), 2004-02-25:
Jeg synes, når det drejer sig om integration, at man simpelt hen skal bruge alle tænkelige redskaber, for et af de store problemer er, at vi har for mange familiesammenførte i Danmark, og at vi fortsat får for mange familiesammenførte, der ikke kommer til at kende nok til det danske samfund, fordi vi ikke kan tage os sammen til at stille krav.
Det her er et forslag om yderligere krav til familiesammenføring.
Det er en stramning, må jeg sige til fru Irene Simonsen.
Så vil jeg gerne vide, om Venstre er parat til at sikre, at danskkurserne for de familiesammenførte er gratis.
Som jeg har forstået det, har den nuværende regering medvirket til, at kommunerne nu kan opkræve brugerbetaling.
Det gør man f.eks. i Billund Kommune, og de kvinder, der kommer hertil og er uheldige at møde en ond mand, får ikke den økonomiske hjælp, der skal til for at kunne betale for disse kurser.
Vil Venstre være med til at sikre, at de bliver gratis under alle omstændigheder, som ministeren i øvrigt sagde i sin tale, hvad jeg tror er fejlagtigt.
Irene Simonsen (V), 2004-02-25:
Jeg blev noget overrasket over fru Elsebeth Gerner Nielsens første del af spørgsmålet her om, at når det drejer sig om integration, skal man bruge alle redskaber.
Det havde jo været dejligt, hvis fru Elsebeth Gerner Nielsen havde været lige så villig tidligere, også når vi snakker udlændingepolitik, men det har knebet gevaldigt.
Nej, jeg er ikke helt enig, og jeg vil også sige, at med hensyn til brugerbetaling så tror jeg ikke på, at det er det, der kan stoppe noget som helst, overhovedet ikke.
Og hvad hvis de møder, som fru Elsebeth Gerner Nielsen udtrykker sig, en ond mand?
Ja, men man kunne også forestille sig, at det var et etnisk dansk par - nu synes jeg ikke, at jeg møder så mange onde mænd - hvor der er en ond mand, skal vi så til at lovgive om forhold til onde mænd?
Så jeg må sige nej, lad os nu lige give området ro, men holde øje med det og overvåge det, og så er jeg bestemt villig til at tage en dialog senere.
Men hvis de retningslinjer, vi har lagt nu, giver et godt frivilligt engagement, så synes jeg ikke, vi skal lovgive.
Kamal Qureshi (SF), 2004-02-25:
Jeg vil bare spørge fru Irene Simonsen, om fru Irene Simonsen vil udelukke, at det, at man skal betale for at gå til danskundervisning, vil få nogle til at undlade at deltage i danskundervisning.
Jeg er helt enig i, at betalingen ikke i sig selv behøver at afholde folk fra at deltage i danskundervisningen, det er vi helt enige om, men de samme mennesker, der undlader at deltage i danskundervisning, ville måske have taget imod tilbuddet, hvis det var gratis.
Irene Simonsen (V), 2004-02-25:
Jeg tror på, at hvis man vil integration og man vil have sin fremtid her i Danmark, så vil man gøre alt for at lære det danske sprog og integrere sig, og det er faktisk også det, jeg møder.
Så er det jo rigtigt, og jeg må så henvise til det, fru Elsebeth Gerner Nielsen sagde før, at der kan være en ond mand, der blokerer.
Elsebeth Gerner Nielsen (RV), 2004-02-25:
Jeg vil gerne benytte lejligheden til at slå fast, at Det Radikale Venstre er imod alle former for overgreb, også mod det svage køn.
Det skal der ikke herske tvivl om, og ministeren var tidligere inde på, at vi var i strid med adskillige konventioner, fordi jeg ikke, hver eneste gang jeg skrev kvinde ikke også i en parentes havde skrevet mand.
Det beklager jeg, men jeg vil lige gøre opmærksom på, at det her jo ikke er et lovforslag, det er et beslutningsforslag, og det, vi opfordrer til med beslutningsforslaget, er, at regeringen hjælper os med at lave en lovgivning, som selvfølgelig skal ligge inden for de konventioner, der er.
Hvis manden kommer i fængsel, er de meget ilde stedt.
Jeg kunne godt tænke mig at høre, om fru Karen Klint er enig i, at det her i virkeligheden er en form for indirekte bidrag til tortur.
Karen J. Klint (S), 2004-02-25:
Det er i hvert fald et indirekte bidrag til, at volden ikke stopper, og så kan vi altid diskutere gradbøjningen af, hvad der er tortur, og hvad der er vold.
Det er i hvert fald meget voldsomme handlinger, nogle af de kvinder bliver udsat for. Jeg havde nu mere forstået beslutningsforslaget sådan, at det var, når de kom hjem til oprindelseslandet igen, at der var tale om tortur. Jeg er enig i, at hvis kvinderne ikke tør forlade deres mænd på grund af sanktionerne, så kan systemet være med til at fastholde dem i en situation, som vi faktisk bør hjælpe dem ud af i stedet for at fastholde dem i.
Elsebeth Gerner Nielsen (RV), 2004-02-25:
Jeg tror ikke, jeg nåede at få fat i, hvordan Socialdemokratiet forholder sig til forslaget om, at dansk ikke længere bare er en ret, men en pligt, det vil altså sige, at alle familiesammenførte skal gå til dansk.
Så hvordan forholder Socialdemokratiet sig til, at vi altså ændrer lovgivningen, sådan at danskundervisning og integration ikke bare er en ret, men en pligt?
Karen J. Klint (S), 2004-02-25:
Der er ingen tvivl om, at Socialdemokraterne synes, det er en pligt at blive integreret i Danmark, og derfor er dansk også en forudsætning for, at man kan det.
Er løsningen det, der står nævnt her i beslutningsforslaget, nemlig sanktioner over for mændene, eller er det at ændre det til en pligt?
Lad os gå ind og drøfte det under udvalgsarbejdet.
Jeg er meget åben over for det.
Jesper Langballe (DF), 2004-02-25:
Hvis krisecentrene for voldsramte kvinder, sådan som forslagsstillerne anfører, har ret, så er det beskæmmende og modbydeligt at skulle høre, at der er danske mænd, måske to
et halvt hundrede om året,
der gennemfører en slags serieimport af udenlandske kvinder, som så tillige med deres børn bliver tævet eller misbrugt eller ødelagt på anden måde
At pege på sådan et problem er en hæderlig sag.
Og stadig skal man så erindre sig, at krisecentrene altså har registreret ca. den dobbelte mængde hustruvold i ægteskaber, hvor begge parter er udlændinge.
Men hverken B 98 eller B 99 anviser for os at se brugbare løsninger på problemet udover den udmærkede idé, at den sikkerhedsstillelse på 50.000 kr., som er en betingelse for ægtefællesammenføring, ved tilbagebetalingen skal tilfalde den part, der har lidt overlast.
Det synes vi er en god idé.
Vi kan kun have sympati for det som en passende kompensation fra voldsmanden.
Desuden er der det udmærkede forslag om stop for nye ægtefællesammenføringer for den pågældende de næste 10 år, hvis man er voldsdømt.
Men som det allerede er blevet nævnt, så har regeringen i fredags fremsat det forslag.
Herudover må vi henholde os til ministerens indvending, at forsørgelsespligten jo allerede er effektiv for gifte ifølge ægteskabsloven og ifølge udlændingeloven forudsætningen for ægtefællesammenføring.
Og forslaget om at udvide forsørgelsespligten til at gælde efter en skilsmisse grundet på vold, og indtil den forurettede part opnår varig opholdstilladelse, ja, det er jo, som ministeren sagde det, hvis jeg skal gengive det med mine egne ord, en ren invitation til fup og plat, hvor det vil kunne betale sig at undgå varig opholdstilladelse for at bevare den måske livslange forsørgelse fra den fraskilte ægtemand og prøve at presse sig til fordelagtige lægeerklæringer på et traume, der bliver mere og mere ulægeligt.
Vi må gøre os klart, at vi er på et område, hvor citronen presses ikke bare til det yderste, men til det alleralleryderste for nu at citere statsministeren.
Og man kan vel næsten sige, at end ikke danskernes kreativitet med hensyn til skattetænkning kan måle sig med herboende udlændinges kreativitet med hensyn til at misbruge ethvert muligt smuthul.
Så vi stemmer altså nej til forslaget, og det samme gælder B 99.
I 1986, da De Radikale sad i regering, blev det problem stærkt drøftet, og med rette, med voldsramte udlændingekvinder, der var nødt til at blive i et voldeligt ægteskab for ikke at blive udvist, og udlændingeloven blev ændret, så kvinderne ikke skulle stilles over for det umulige valg. Derfor forekommer det mig lidt ubegribeligt - sig til, hvis der er noget, jeg ikke har forstået - at De Radikale nu altså foreslår det selv samme igen.
Det er godt, at det problem er løst, og vi er i øvrigt helt enige med ministeren i, at man ikke skal slå automatpiloten til, sådan at vold bliver en mekanisk vej til varig opholdstilladelse.
Elsebeth Gerner Nielsen (RV), 2004-02-25:
Mener hr. Langballe, at der er kvinder, som simpelt hen er parate til lade sig tæve, er parate til at udsætte sig selv for vold og måske ligefrem opfordrer til vold med henblik på at opnå noget andet?
Kender hr. Langballe tilfælde, hvor noget sådant forekommer?
Jesper Langballe (DF), 2004-02-25:
Ja, nej, jeg kender ikke personligt nogen tilfælde.
Men når jeg ser, hvor fantasifuldt reglerne udnyttes og omgås, har jeg da sagtens fantasi til at forestille mig, at man kunne tænkes f.eks. at tilføje sig selv et blåt øje for at opnå at blive boende i landet, ja, det kunne jeg med største lethed forestille mig.
Elsebeth Gerner Nielsen (RV), 2004-02-25:
Jeg kan godt tælle til to.
Nu er der jo altså en meget stor forskel på fantasi og virkelighed, og som jeg forstår også det her punkt, så er det sådan, at det her er ren fantasi, som altså ikke har nogen som helst bund i virkeligheden, når det drejer sig om Dansk Folkeparti.
Hr. Langballe kender ikke eksempler, men kan bare forestille sig.
Så sagde hr. Langballe, at Det Radikale Venstre jo selv har været med til at lave en ændring af udlændingelovgivningen, der indebærer, at disse kvinder rent faktisk kan få lov til at blive.
Det er fuldstændig rigtigt.
Når vi rejser denne her sag, så er det, fordi den regel ikke bliver anvendt.
I dag er det sådan, at to ud af tre kvinder, som har været udsat for vold, jo bliver sendt ud af landet.
Jesper Langballe (DF), 2004-02-25:
Nej, det finder jeg ikke tilfredsstillende, og det har jeg jo sagt at jeg ikke finder tilfredsstillende.
Jeg finder det da afskyeligt.
Men må jeg lige sige til fru Elsebeth Gerner Nielsen, der synes, at jeg har for meget fantasi: Tænk, hvis Socialdemokratiet og De Radikale i årenes løb havde haft en smule mere fantasi, så havde vi sluppet for at opleve det ene efter det andet tåbelige og fuldstændig nyttesløse initiativ til integration, som ikke lykkedes, alt muligt, som ikke lykkedes, imens de fremmede strømmede ind i landet og problemerne blev større og større, sådan at vi nu er nogle andre, der har måttet bære dagens hede og byrde og gennemføre nogle ting, som ikke altid er behagelige, men som simpelt hen er nødvendige på grund af en total uansvarlighed fra fru Elsebeth Gerner Nielsens og Socialdemokratiets side.
Bodil Kornbek (KD), 2004-02-25:
Det, der egentlig får mig lidt på banen, og som ryster mig en lille smule, det må jeg være ærlig at indrømme, er hr. Jesper Langballes fantasi, der siger, at kvinder kan påføre sig selv et blåt øje, for så kan det være, at de kan få en opholdstilladelse. Helt ærligt: Ved man bare en lille smule om kvinder, der lever i et voldeligt forhold, så er det altså ikke det at komme ud med et blåt øje, der overhovedet er en realitet. Kvinder, der lever i et voldeligt forhold, og som søger hjælp, har levet i det forhold i rigtig lang tid, og de er blevet gennembanket.
Jeg tror rent faktisk, at hr. Jesper Langballe slet ikke har fantasi til at forestille sig, hvad det vil sige at leve i sådan et forhold.
Vi taler om kvinder, der er ude at dingle helt derude, hvor vi ikke har fantasi til at forestille os det.
Det skal man altså ikke nedgøre på den måde.
Jeg synes godt nok, det ryster mig, at man bruger Folketingets talerstol til den form for argumentation.
Jesper Langballe (DF), 2004-02-25:
Det er da fuldstændig klart, at man selvfølgelig kan forestille sig det, vi lige har talt om, nemlig kvinder, der giver sig selv et blåt øje, men det er jo ikke bare det, der er tale om. Det, der er nåleøjet, hvis man skal dokumentere vold, vil jo typisk være en lægeerklæring, og en lægeerklæring kan man fremskaffe sig på mange måder.
Man kan gøre lægerne livet
forbandet surt ved at sætte dem under et bestandigt pres for at give den rigtige lægeerklæring.
Altså kort sagt: Jeg er ikke i tvivl om, at det her forslag er velment, men det er så utrolig ugennemtænkt, fordi det er en stående invitation til plat og svindel, og det er faktisk ikke det, vi har brug for i udlændingepolitikken.
Der har vi brug for lidt fantasi, der kan komme eventuelle misbrugeres fantasi i forkøbet.
Bodil Kornbek (KD), 2004-02-25:
Nu var det jo ikke mig, der bragte det med det blå øje på banen, det var jo hr. Jesper Langballe selv.
Og jeg synes egentlig, at hr. Jesper Langballe giver udtryk for en total og fuldstændig mangel på tillid til sine medmennesker.
Det kan jo dokumenteres i dag, at der er en stigning i antallet af kvinder med anden etnisk baggrund, der søger hjælp, der møder op på krisecentre, og som man ved i årevis har levet i et forhold med vold.
Det skal man ikke negligere på den måde.
Mener hr. Jesper Langballe, at det, de kvinder, der møder op, de kvinder, der søger hjælp, som har levet i voldelige forhold i årevis, men som stadig væk ikke kan få opholdstilladelse på baggrund af denne her 7-års-regel, siger, simpelt hen bare er pure opspind, og at de ønsker at udnytte det ene system efter det andet?
De har jo ikke engang kunnet få offentlig ydelse af nogen karakter, fordi de er forsørget af manden. De er i nød, men det forstår hr. Jesper Langballe måske overhovedet ikke?
Jesper Langballe (DF), 2004-02-25:
Jeg står og spekulerer på, om der er noget i Folketingets forretningsorden, der påbyder, at man skal svare på sådan noget vås.
Men lad mig nu gøre det og så begynde med at sige, at jeg har tillid til dem, jeg kender, som der er grund til at have tillid til.
Jeg henholder mig til en god radikal, Viggo Hørup, som engang sagde: Ethvert anstændigt demokrati
er gennemsyret af den fuldkomne mistillid.
Det er faktisk derfor, vi har et demokrati, hvor vi skal kontrollere hinanden.
Det er, fordi man ikke skal have tillid til folk i al almindelighed.
Og hvad er det så for noget ævl at fremstille det, som om jeg skulle have forsvaret voldsmænd.
Jeg har stået her og sagt, at jeg synes, det er modbydeligt og beskæmmende at høre, at danske mænd foretager sådan en serieimport.
Men jeg er samtidig fuldstændig klar over, at hvis B 99 blev gennemført, hvis der var flertal for det i den skikkelse, fru Elsebeth Gerner Nielsen har fremsat det, jamen så vil det være en stående invitation til fup og plat.
Og jeg synes, at den mest tarvelige grad af realitetssans skulle medgive en, at det er rigtigt.
Karen J. Klint (S), 2004-02-25:
Hr. Jesper Langballe taler meget om fantasi og tillid, og han bragte så også hele den almindelige integrationspolitik ind i det her.
Jeg synes nu ikke, det er den almindelige integrationspolitik, der er til debat i dag; den kan vi tage på andre tider.
Det her er et lille hjørne, hvor kvinder bliver meget groft udnyttet, og det er det hjørne, vi skal prøve at gøre så småt som muligt.
Hvilket tilbud har hr. Jesper Langballe til de kvinder, der uforvarende er kommet ud i en situation, hvor danske mænd eller udenlandske mænd, der bor i Danmark, laver denne nye trafik?
Jesper Langballe (DF), 2004-02-25:
Jeg kunne ikke have udtrykt mine egne tanker smukkere, end fru Karen Klint gjorde det. Vi er fuldstændig enige.
Jeg mener, at der er et problem, og samtidig med at vi stemmer nej, vil vi notere os påpegningen af det problem.
Jeg har ikke noget konstruktivt bud på, hvordan man løser det.
Det er jo heller ikke mig, der fremsætter beslutningsforslag.
Hvis jeg havde et alternativt bud, som rakte ud over det, som allerede er gennemført, jamen så ville jeg fremkomme med det.
Det har jeg ikke på stående fod.
Jeg kan bare se, at de beslutningsforslag her ikke duer.